Pieter Coecke van Aelst
Pieter Coecke van Aelst, 14.8.1502-6.12.1550, nederlandsk maler, billedhugger, arkitekt og grafiker. Efter uddannelse hos Barend van Orley i Bruxelles blev han i 1527 medlem af Lukasgildet i Antwerpen. Her drev han et stort værksted, hvor der udførtes malerier, skulpturer, udkast til billedvævninger og glasvinduer samt bygninger. Indtryk fra en rejse til Konstantinopel (Istanbul) i 1533 blev formidlet i en serie træsnit, der først blev udgivet 1553. Som oversætter af værker af Vitruvius og Sebastiano Serlio formidlede Coecke van Aelst den italienske renæssances arkitekturteorier til Nederlandene.